Нобэ
Латвие Республикэм и щхьэхуитыныгъэм теухуа декларацэр къыщащта махуэщ. 1990 гъэм Латвие ССР-м и Совет Нэхъыщхьэм унафэ къищтащ Совет Союзым къызэрыхэкIыжым икIи къэралыгъуэ щхьэхуэ зэрыхъужым теухуауэ.
Японием щагъэлъапIэ ЩхъуантIагъэм и махуэр
Китайм и ЩIалэгъуалэм я махуэщ
1852 гъэм Щамил Iимамым и нэIибхэм ящыщ Хьэжы-Мурат, и гупыр и гъусэу урысхэм я лъэныкъуэ хъуауэ щытар, я хъумакIуэхэр зэтраукIэри щIэпхъуэжащ. Урысыдзэр къызэщIаIэтэри абыхэм якIэ-лъыпхъэращ икIи Хьэжы-Мурат гуузу яукIащ.
1904 гъэм Панамэ кIэнауэр ухуэн щIадзащ.
1924 гъэм Париж къыщызэIуахащ VIII Гъэмахуэ Олимп джэгухэр. Ахэр накъыгъэм и 4 — бадзэуэгъуэм и 27-хэм екIуэкIащ.
1934 гъэм Москва Кином и унэ къыщызэIуахащ. Иджыпсту ар Кином и Унэ Нэхъыщхьэрщ.
1959 гъэм Налшык бжьамийкIэ газ къашэу щIадзащ.
1979 гъэм Тэтчер Маргарет Инджылызым и премьер-министру ягъэуващ. А къулыкъум нэхъапэм цIыхубз зэи пэрытатэкъым.
2010 гъэм УФ-м и Президентым и УказкIэ Налшык къыфIащащ «Зауэ щIыхьым и къалэ» цIэ лъапIэр.
Совет актрисэ цIэрыIуэ, УФ-м и цIыхубэ артисткэ, Канны 1957 гъэм щекIуэкIа ХI кинофестивалым и саугъэтыр («Летят журавли» фильмым папщIэ) зыхуагъэфэща Самойловэ Татьянэ и ныбжьыр илъэс 81-рэ ирокъу.
Абазэ тхакIуэ, КъШР-м и цIыхубэ усакIуэ КIыкIуэту Микаэль и ныбжьыр илъэс 79-рэ ирокъу.
УФ-м и цIыхубэ художник, Урысейм и Къэрал саугъэтыр зыхуагъэфэща Шемякин (Къардэн) Михаил и ныбжьыр илъэс 74-рэ ирокъу.
Къэрал лэжьакIуэ, экономикэ щIэныгъэхэм я доктор, профессор, РАЕН-м и академик, УФ-м щIыхь зиIэ и экономист Щауэжь Хьэсэнбий и ныбжьыр илъэс 61-рэ ирокъу.
Урысейм щIыхь зиIэ и тренер, къэралым футболымкIэ и командэ къыхэхам, ЦСКА-м я тренеру щыта Слуцкий Леонид и ныбжьыр илъэс 46-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх къыщешхынущ. Хуабэр махуэм градус 17 — 18, жэщым градус 11 — 13 щыхъунущ.
